**Keuhkoventilaation ja perfuusion gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksessa selvitetään keuhkojesi hengityskapasiteettia ja verenkiertoa.

**Tutkimukseen valmistautuminen**

Ei esivalmisteluja, tutkimuspäivän aamuna voit syödä, juoda ja ottaa lääkkeet normaaliin tapaan.

**Tutkimuksen suorittaminen**

Tutkimus on kaksivaiheinen:

* Ensimmäisessä vaiheessa sinua pyydetään hengittämään radioaktiivista tutkimusainetta hetken ajan. Tutkimusaine kerääntyy keuhkoihin hengityksen mukana. Kuvaus aloitetaan heti hengitysvaiheen jälkeen ja kestää noin 15 minuuttia.
* Toisessa vaiheessa verisuoneen laitetaan kanyylin kautta radioaktiivinen tutkimusaine, joka kulkeutuu verenkierron mukana keuhkoihin. Kuvaus aloitetaan muutaman minuutin kuluttua injektiosta ja kestää noin 10 minuuttia. Kanyylin laitto suoneen vastaa verikokeen ottoa, muuten tutkimus on kivuton.

**Jälkitoimenpiteet**

Käytettävällä tutkimusaineella ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä.**

Jos sinulla on **verikokeissa** käynti, ilmoita siitä **isotoopin hoitajalle.**

Tutkimuspäivänä sinun on suositeltavaa juoda nestettä normaalia runsaammin ja käydä tyhjentämässä virtsarakko mahdollisimman usein, näin tutkimusaine poistuu kehosta nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotoopista todistus tullia varten.

Tutkimuspäivänä **et saa** olla läheisessä kontaktissa pienten lasten ja raskaana olevien naisten kanssa.

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta sinua hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Sinun on pidettävä imetyksessä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.